દેવરી: આશા અને વિશ્વાસની ગજબ કહાણીને મધ્યપ્રદેશના રાયસેન જિલ્લાના રમપુરા ગામના લોકો નજર સમક્ષ જોઇને આશ્ચર્યચકિત છે. તેઓ જે મહિલાને વૈધવ્ય અપનાવવા વિવશ કરતા હતા તેના જુસ્સાને હવે સલામ કરી રહ્યા છે. શાંતિબાઇ નામની આ મહિલાનો પતિ કોમલસિંહ 18 વર્ષ અગાઉ ગુમ થયો હતો. ત્યારથી તે પતિને શોધતી રહી. તેનું તેરમું કરવાનો ઇનકાર કરી દીધો. 3 એકર ખેતીની જમીન વેચી ગુજરાન ચલાવ્યું, દીકરો ગુમાવ્યો. હવે તેનો પતિ કચ્છ બોર્ડર પર નારાયણ સરોવર નજીક હાઇવે પરથી મળ્યો. ભુજના માનસિક આરોગ્ય કેન્દ્રના ડૉક્ટર્સે તેનો ઇલાજ કર્યો, પછી તેના ઘરનું સરનામું શોધી તેને ઘરે મોકલ્યો. પતિએ ઘરે પહોંચ્યા બાદ પત્નીની માંગમાં સિંદૂર ભરીને તેની આશા અને ભરોસાને કાયમ રાખ્યો.